**Барање бр.14-6348/1:** На ден 9ти Јуни 2021 објавен е следниот фб статус на министерката Шахпаска “Денеска остварив средба со раководителот на канцеларијата за Интеграција на Роми 2020 при Советот за регионална соработка, Орхан Усеин, и експертот за политики, Александра Бојаџиева при што беше нагласена потребата од продолжување на натамошната соработка, со оглед на тоа што интеграцијата на Ромите е приоритет за Владата на Република Северна Македонија

* За изградба на социјални станови наменети се 69 милиони евра
* Обезбедени се 412 илјада евра за проектот за собирање и селектирање на отпад
* 25 милиони евра за Оперативниот план на активни програми и мерки за вработување во кој еден од принципите е инклузивност и диверзитет”.

Ве молам да ме информирате детално за секоја од трите наведени точки на што конкретно се однесува инвестицијата и што од тоа е реализирано до денес, кои се постигнатите резултати и во кои општини или населени места?

**Одговор:**

 Во врска со Вашето барање, согласно Законот за слободен пристап до информации од јавен карактер (Службен весник на Република Македонија бр. 13/06, 86/08, 6/10, 42/14, 148/15 и 55/16), Министерството за труд и социјална политика Ве информира за следното:

* Одговор по однос на прашањето за проектот за собирање и селектирање на отпад - обезбедени 412 илјада евра

**Кратко образложение за потребата / контекстот**

Неформалното собирање на отпад во Македонија претставува еден вид на неформализирана социјална програма од која живеат околу 3000 граѓани. Тие, иако работат во исклучително лоши услови успеваат да селектираат околу 80% од отпадот од пакување кој се рециклира во Македонија. Нивното формализирање ќе овозможи почиста животна средина, образование на илјадници деца, нови приходи за државата и многу други користи.

Отпадот е еден од најголемите еколошки проблеми во Македонија. Годишно, по жител, се генерираат околу 800 илјади тони отпад кои скоро целосно завршуваат на депониите низ земјава. Но, состојбата со депониите во земјава е незадоволителна; од 54 депонии, само депонијата „Дрисла“ исполнува мал дел од минималните стандарди, а останатите се обични оградени ѓубришта. Друг проблем е селекцијата на отпад; процентот на селекција е многу низок што резултира со мал процент на рециклирање и други форми на преработка. Иако, делови од отпадот имаат висока економска вредност, не успеваме да ги искористиме потенцијалите. Главни искористувачи на економските потенцијали на отпадот се неформалните собирачи, кои преку сопствена иницијатива и по цена на нивното здравје, успеваат да создадат егзистенција за себе и нивните фамилии, а воедно да допринесат за заштита на животната средина. Дополнително, податоците покажуваат дека неформалните собирачи на отпад се поефикасни во активностите за преработка и искористување на отпадот како ресурс дури и во постојните услови на делување во споредба со формалниот сектор. Затоа, потребни се мерки и решенија коишто ќе ги подобрат условите за нивна работа и ќе создадат директни и индиректни придобивки за македонското општество. Ова значи промени во легислативата, државни програми за материјална поддршка и избор на модел за нивно организирање.

**Клучни цели**

Основната цел е да се покаже природата на неформалното управување на отпадот, трошоците и придобивките за општеството од работата на неформалните собирачи на отпад, а воедно да предложи одржлив модел за вклучување на неформалните собирачи во еден формален систем, кој би обезбедил подобар квалитет за живот преку нивно вработување, здравствено и социјално осигурување, образование за децата, но и безбедност и здравје при работа. Особено важно е да се разберат односите на националните власти, локалните власти и на бизнис-секторот со неформалните собирачи на отпад. Ова особено е важно имајќи ги предвид ризиците и проблемите што произлегуваат од модернизацијата на управувањето на отпадот во Македонија бидејќи се ограничуваат пристапот и правата на неформалните собирачи да ги валоризираат материјалите за рециклирање. Тие се, генерално, свесни за овој проблем, но се чувствуваат немоќно да влијаат на промените.

**Клучни активности**

1. Мапирање на згради и други објекти подготвени да селектираат отпад, и склучуваат договор со РЕДИ Рециклажа за поставување на нивни канти и сервисирање на истите;

2. Мапирање на неформални собирачи на секундарни суровини и изработување на дата база со статистички податоци, за цела РСМ;

3. Фацилитирање на процес за дообразување на собирачите во основно училиште;

4. Обуки за возење на трицикли, мопеди со помошен мотор (најниска категорија на возачка потврда, потребна при вклучување во сообраќај);

5. Ангажирање на социјални работници кои што ќе работат со собирачите за интеграција и подобро разбирање на административен процес, инклузија во општеството и сл.

6. 3-4 Контејнери во големина на контингент, за привремено складирање на секундарни суровини во општини;

5. Едукативни видеа и содржини за кревање на свест на граѓаните за селектирање на отпадот;

6. Кампањи, акции, награди за најдобрите еко згради (згради кои што најмногу селектираат)

7. Комуникација и маркетинг со станари и сопственици на објекти за административни процеси при соработка со реди рециклажа

Партнерски организации

НВО РЕДИ

НВО РОМАЛИТИКО

За другите прашања во прилог Ви ги доставуваме одговорите добиени од страна на Агенцијата за вработување на Република Северна Македонија, исто така Ве информираме дека Вашето барање е доставено и до Министерството за транспорт и врски на нивно постапување и одлучување.